(Ortografía tradicional) Te cꞌu riꞌ xpe ri tat José ri quel pa ri tinimit Arimatea,
xutaꞌ che ri tat Pilato chi cäyiꞌ che chi cukasaj ru cuerpo ri Jesús.
Ri tat José are jun u tijoxel ri Jesús,
xa cꞌu chi cꞌuyal rumal chi cuxej rib chquiwäch ri winak aj Israel.
Xyiꞌ cꞌu che rumal ri tat Pilato.
Xa je riꞌ xeꞌ ri tat José,
xukasaj ru cuerpo ri Jesús,
xucꞌam cꞌu bi pa mukic.
Xpe xukujeꞌ ri tat Nicodemo ri nabe canok xopan rucꞌ ri Jesús chakꞌab chutzijobexic.
Ri areꞌ rucꞌam jun cunabal,
are mirra ri yujtal rucꞌ áloes,
ri cäpajan cien libras.
Je riꞌ ri tat José rachiꞌl ri tat Nicodemo xquicꞌam bi ru cuerpo ri Jesús,
xquipis cꞌu pa tak manta re lino ri yoꞌm ri cꞌocꞌalaj tak cunabal chrij.
Jeꞌ xcaꞌn che jas ri e nakꞌatal wi ri winak aj Israel che qui mukic ri cäminakib.
Pa ri juyub ri xrip wi ri Jesús cho ri cruz,
cꞌo jun chꞌäkap ulew ri e tictal wi ri cheꞌ.
Pa ri ulew riꞌ cꞌo jun cꞌacꞌ mukubal ri mäjaꞌ yoꞌm jun cäminak chupam.
Chupam cꞌut xquiya wi ru cuerpo ri Jesús,
rumal chi ri mukubal riꞌ nakaj cꞌo wi,
xukujeꞌ rumal chi xa jubikꞌ craj man cächaptaj ri kꞌij re uxlanem chque ri winak aj Israel.
Pa ri nabe kꞌij re ri semana,
sibalaj akꞌab,
kꞌekum na,
ri nan María ri aj Magdala xeꞌ chuchiꞌ ri mukubal.
Xril cꞌut chi esam chi apan ri abaj ri tzꞌapibem u chiꞌ ri mukubal.
Xa je riꞌ xutic anim,
xeꞌc,
xurika ri tat Simón Pedro,
xukujeꞌ ri jun tijoxel chic ri sibalaj lokꞌ chuwäch ri Jesús,
xubij chque:
Ri Kajaw Jesús xesax bi pa ri mukubal,
xcꞌam bic,
man ketam tä cꞌut jawijeꞌ ri xyiꞌ wi,
—xcha chque.
Te riꞌ ri tat Pedro rachiꞌl ri jun tijoxel chic xebel bic,
xebeꞌ chuchiꞌ ri mukubal.
Ri quieb xquitic anim,
junam e benak.
Are cꞌu ri jun chic sibalaj xutic na anim chuwäch ri tat Pedro.
Ri areꞌ xopan nabe chiꞌ ri mukubal.
Man xoc tä cꞌu pa ri mukubal,
xane xak xuwi xpachi cok che rilic.
Teꞌ xrilo chi e cꞌo can ri manta chilaꞌ.
Te cꞌu riꞌ xopan chi ri tat Simón Pedro,
ri teren lok chrij.
Ri areꞌ cꞌut xoc bi pa ri mukubal.
Xukujeꞌ xeril ri manta ri e cꞌo can chilaꞌ.
Xukujeꞌ xrilo chi ri manta ri xpispex u jolom ri Jesús man junam taj cꞌo cucꞌ ri niqꞌuiaj manta chic,
xane botom waꞌ,
yoꞌm cꞌu apan jelaꞌ.
Te cꞌu riꞌ xoc chi bi ri jun tijoxel chic ri xopan nabe chuchiꞌ ri mukubal.
Xrilo ri bantajinak,
xcojon cꞌu ri areꞌ.
Mäjaꞌ cꞌu cäquichꞌobo jas ri cubij ru Lokꞌ Pixab ri Dios ri Tzꞌibtalic chi are rajwaxic chi ri Jesús cäcꞌastaj na chquixol ri cäminakib.
Te riꞌ xetzelej we quieb tijoxelab riꞌ cho cachoch.
Are cꞌu ri nan María xcanaj can chuchiꞌ ri mukubal,
tajin cokꞌic.
Cꞌä tajin cokꞌic aretak xpachiꞌc rech cäcaꞌy cok chupam ri mukubal.
Teꞌ xrilo chi e cꞌo quieb ángeles,
ri e tꞌuyutꞌoj jawijeꞌ ri xyiꞌ wi ru cuerpo ri Jesús,
sakloloj cꞌu ri catzꞌiak.
Ri jun tꞌuyul pu jolom,
ri jun chi cꞌut tꞌuyul pa rakan.
Ri ángeles xquitaꞌ che ri nan María,
xquibij:
Nan,
¿jas che tajin cokꞌ la?
—xecha che.
Ri nan María xubij chque:
Rumal chi xquicꞌam bi ri Wajaw Jesús,
man wetam tä cꞌut jawijeꞌ ri xyiꞌ wi,
—xcha chque.
Teꞌ xbitaj waꞌ rumal,
aretak xcaꞌy chrij,
xrilo chi cꞌo ri Jesús chilaꞌ.
Man xuchꞌob tä cꞌut chi are ri Jesús.
Xpe cꞌu ri Jesús,
xutaꞌ che,
xubij:
Nan,
¿jas che tajin catokꞌic?
¿Jachin cꞌu ri tajin catzucuj?
—xcha che.
Ri nan María xuchomaj chi are ri chajinel re ri ulew riꞌ,
xubij che:
Tat,
we lal xcꞌamow la bic,
bij la chwe jawijeꞌ ri xya wi la rech ri in quincꞌam bic,
—xcha che.
Te riꞌ xubij ri Jesús che:
¡María!
—xcha che.
Ri areꞌ xcaꞌy chrij,
te cꞌu riꞌ xubij che pa hebreo:
¡Raboni!
—xcha che.
Ri tzij riꞌ quel cubij “Ajtij”.
Ri Jesús xubij che:
Minachapo rumal chi cꞌä mäjaꞌ quinpaki chilaꞌ jawijeꞌ ri cꞌo wi ri nu Tat,
—xchaꞌ.
Jat baꞌ,
jabij cꞌu chque ri wachalal chi quinpaki chilaꞌ jawijeꞌ cꞌo wi ri nu Tat,
ri xukujeꞌ ri i Tat ix,
ri nu Dios cꞌut,
ri xukujeꞌ are ri i Dios ix,
—xcha che.
Te riꞌ xeꞌ ri nan María ri aj Magdala,
xubij cꞌu chque ri tijoxelab chi ri areꞌ xril u wäch ri Kajaw Jesús,
xukujeꞌ chi ri Jesús xubij waꞌ we tzij riꞌ che.